Is-sidien tal-Mistra Village, sit li fuqu ħareġ avviż ta' infurzar biex jew il-post jitwaqqa' jew jiġi rranġat, ukoll appellaw minn din id-deċiżjoni tal-Awtoritá tal-Ippjanar. Kienet il-ġimgħa li għaddiet li ttieħdet din id-deċiżjoni fil-konfront tas-sidien ta' dan il-post u tal-Jerma Palace. Żewġ kumplessi li għal snin twal servew bħala sors ta' divertiment u akkomodazzjoni għal turisti li tul is-snin żaru pajjiżna, però maż-żmien l-investituri li xtrawhom biex fuqhom jagħmlu proġetti li jmorru lil hinn minn dak li kienu jipprovdu oriġinarjament sabu diffikultajiet biex jiżviluppaw il-post kif xtaqu biex is-siti spiċċaw mitluqa, abbandunati u saħansitra perikolużi. Kien dan li wassal biex inaħrġu l-avviżi ta' infurzar bis-sidien tal-Mistra wkoll jappellaw minnu ftit tal-jiem qabel jiskadu s-16-il jum li matulhom kellhom jieħdu azzjoni. Jirriżulta li l-Awtorità, li qed tieħu dawn il-każi b'serjetà kbira, se titlob it-Tribunal li jiddeċiedi dan it-tip ta' appelli biex jisma' l-każ bl-ikbar urġenza.